Жоба

ҚАЗАҚСТАН РЕСПУБЛИКАСЫНЫҢ

ЗАҢЫ

**Мемлекет басшысының тапсырмаларын іске асыру бойынша «Жер қойнауы және жер қойнауын пайдалану туралы» Қазақстан Республикасының Кодексіне өзгерістер мен толықтырулар енгізу туралы**

2017 жылғы 27 желтоқсандағы «Жер қойнауы және жер қойнауын пайдалану туралы» Қазақстан Республикасының Кодексіне:

1) бүкіл мәтін бойынша «интернет-ресурсында қазақ және орыс тілдерінде жариялау», «бағдарламасы құзыретті органның интернет-ресурсында қазақ және орыс тілдерінде ашық қолжетімділікте орналастырылады», «құзыретті органның интернет-ресурсында қазақ және орыс тілдерінде орналастырылады», «Аукцион нәтижелері ол өткізілген күннен бастап үш жұмыс күні ішінде қазақ және орыс тілдерінде құзыретті органның   
интернет-ресурсында орналастырылуға», «хаттама ресімделген күннен бастап үш жұмыс күні ішінде қазақ және орыс тілдерінде құзыретті органның интернет-ресурсында орналастырылуға», «интернет-ресурсында өтініш берілген күннен бастап екі күн ішінде орналастыруға», «Хабарлама өтініш берушіге жіберілген күнінен бастап бес жұмыс күні ішінде құзыретті органның интернет-ресурсында орналастырылуға», «хабарлама құзыретті органның интернет-ресурсында орналастырылған», «Хабарлама өтініш берушіге жіберілген күнінен бастап екі жұмыс күні ішінде құзыретті органның интернет-ресурсында орналастырылуға», «ақпарат комиссия тиісті шешім қабылдаған күннен бастап үш жұмыс күні ішінде қазақ және орыс тілдерінде құзыретті органның интернет-ресурсында орналастырылуға, сондай-ақ» деген сөздер «Бірыңғай порталда қазақ және орыс тілдерінде жариялауы», «бағдарламасын құзыретті орган Бірыңғай порталда қазақ және орыс тілдерінде ашық қолжетімділікте орналастырады», «құзыретті орган оны Бірыңғай порталда қазақ және орыс тілдерінде орналастырады», «Құзыретті орган аукцион нәтижелерін өткізілген күнінен бастап үш жұмыс күні ішінде Бірыңғай порталда қазақ және орыс тілдерінде орналастыруға», «құзыретті органның хаттама ресімделген күннен бастап үш жұмыс күні ішінде Бірыңғай порталда қазақ және орыс тілдерінде орналастыруына», «өтініш берілген күннен бастап екі күн ішінде Бірыңғай порталда орналастыруына», «Құзыретті орган хабарламаны өтініш берушіге жіберілген күнінен бастап бес жұмыс күні ішінде Бірыңғай порталда орналастыруға», «құзыретті орган хабарламаны Бірыңғай порталда орналастырған», «Құзыретті орган хабарламаны өтініш берушіге жіберген күнінен бастап екі жұмыс күні ішінде Бірыңғай порталда орналастыруға», «ақпаратты құзыретті орган комиссия тиісті шешім қабылдаған күннен бастап үш жұмыс күні ішінде Бірыңғай порталда қазақ және орыс тілдерінде орналастыруға, сондай-ақ ол» деген сөздермен ауыстырылсын;

2) 29-бапта:

5-тармақ мынадай редакцияда жазылсын:

«5. Берілген лицензия оны берген мемлекеттік органның Бірыңғай порталда берілген күні жариялауына жатады.»;

3) 32-бапта:

1-тармақтың екінші бөлігі мынадай редакцияда жазылсын:

«Қайта ресімделген лицензия оны қайта ресімдеген мемлекеттік органның Бірыңғай порталда қайта ресімдеу күні жариялауына жатады.»;

8-тармақтың алтыншы бөлігі мынадай редакцияда жазылсын:

«Түзетілген лицензия мемлекеттік органның Бірыңғай порталда түзетілген күні жариялауына жатады.»;

4) 68-бапта:

2-тармақтың төртінші және бесінші бөліктері мынадай редакцияда жазылсын:

«Хабарлама жазбаша нысанда телефонограммамен, ұялы байланыстың абоненттік нөмірі арқылы немесе электрондық мекенжай бойынша мәтіндік хабармен, оның табыс етілгені туралы хабарламасы бар жеделхатпен немесе тапсырысты хатпен не хабарламаның тіркелуін қамтамасыз ететін өзге де байланыс құралдары пайдаланыла отырып жіберілуге тиіс.

Қағаз жеткізгіштегі, электрондық нысандағы немесе электрондық құжаттар нысанындағы хабарламалар жазбаша нысандағы хабарламалар деп танылады.»;

3-тармақтың бірінші бөлігі мынадай редакцияда жазылсын:

«Егер осы Кодексте өзгеше көзделмесе, Қазақстан Республикасының бүкіл аумағында таратылатын мерзімді баспасөз басылымдарында жариялау, сондай-ақ мемлекеттік органның интернет-ресурсында орналастыру арқылы тұлғалардың айқындалмаған тобына арналған мемлекеттік органдарға хабарлау жүзеге асырылады.»;

4-тармақ мынадай редакцияда жазылсын:

«4. Хабарлау Бірыңғай порталды да пайдаланыла отырып жүзеге асырылуы мүмкін. Хабарлау, оның ішінде ақпараттық жүйелерді пайдалана отырып хабарлау тәртібін құзыретті орган айқындайды.»;

5) мынадай мазмұндағы 68-1-баппен толықтырылсын:

«68-1-бап. «Жер қойнауын пайдаланудың бірыңғай порталы» мемлекеттік ақпараттық жүйесі

1. Мыналарды:

1) геологиялық ақпараттың, жер қойнауын пайдаланудың берілген құқықтары туралы ақпараттың, мемлекеттік органдардың жер қойнауын пайдалану құқықтарын беру және тоқтату туралы шешімдерінің және осы Кодекстің талаптарына сәйкес мемлекет ашық қолжетімділікті қамтамасыз ететін басқа да құжаттар мен мәліметтердің электрондық ақпараттық ресурстарын;

2) жер қойнауын пайдалану саласында мемлекеттік қызметтер көрсетуді, жер қойнауын пайдалану саласындағы мемлекеттік органдар мен ұйымдардың өзара, жер қойнауын пайдаланушылармен және мүдделі жеке және заңды тұлғалармен өзге де ақпараттық өзара іс-қимылын автоматтандыруды;

3) пайдалануға берілген жер қойнауы учаскелерінің аумақтары, жер қойнауын мемлекеттік геологиялық зерттеу аумақтары, блоктардың орналасуы, жер қойнауын пайдалану салдарын жоюды жүргізу аумақтары туралы, ерекше қорғалатын табиғи аумақтар, сауықтыру, рекреациялық және тарихи-мәдени мақсаттағы жерлердің аумақтары, қорғаныс және мемлекеттік қауіпсіздік, елді мекендердің мұқтажы үшін су айдындары алып жатқан жерлердің аумақтары және жер қойнауын пайдалану құқықтарын беру үшін маңызы бар басқа да аумақтар туралы мәліметтер қамтылған географиялық ақпараттық ресурстарды көздейтін мемлекеттік ақпараттық жүйе Жер қойнауын пайдаланудың бірыңғай порталы (Бірыңғай портал) болып табылады.

2. Жер қойнауын пайдаланушылардың және өзге де тұлғалардың осы Кодексте көзделген есептілікті және құжаттарды ұсынуы, егер мұндай құжаттар мен олар растайтын мәліметтерді ақпараттық ресурстары, сервистері мен функцияларының тізбесіне сәйкес Бірыңғай порталда мемлекеттік ақпараттық жүйелерден алу мүмкін болса, талап етілмейді.

3. Ақпараттық ресурстарының, сервистерінің және даму функцияларының тізбесімен Бірыңғай порталдың жұмыс істеу тәртібін пайдалы қатты қазбалар, көмірсутектер, уран өндіру саласындағы уәкілетті органдар және ақпараттандыру саласындағы уәкілетті орган бірлесіп айқындайды.»;

6) 69-бапта:

2-тармақ мынадай редакцияда жазылсын:

«2. Мемлекеттік жер қойнауы қорын басқару жер қойнауын пайдалану саласындағы мемлекеттік саясаттың негізгі бағыттарына, оны жүзеге асыру жөніндегі стратегиялық және тактикалық шараларға сәйкес осы Кодексте көзделген тәртіппен жүзеге асырылады.»;

7) 70-баптың тақырыбы және бап мынадай редакцияда жазылсын:

«70-бап. Мемлекеттік жер қойнауы қорын басқару бағдарламасы

«1. Мемлекеттік жер қойнауы қорын басқару бағдарламасын жер қойнауын пайдалану саласындағы мемлекеттік саясатты іске асыру мақсатында құзыретті орган өзі айқындайтын тәртіппен әзірлейді және бекітеді.»;

2-тармақтың 11) тармақшасындағы «қолда бар инфрақұрылымның мүмкіндіктері ескеріле отырып әзірленеді.» деген сөздер «қолда бар инфрақұрылымның мүмкіндіктері;» деген сөздермен ауыстырылып, мынадай мазмұндағы 12) тармақшамен толықтырылсын:

«12) осы Кодекстің талаптары ескеріле отырып әзірленеді.»;

3-тармақ мынадай редакцияда жазылсын:

«3. Мемлекеттік жер қойнауы қорын басқару бағдарламасында:

1) шегінде жер қойнауын мемлекеттік геологиялық зерттеу процесінде пайдалы қазбаларды өңірлік геологиялық зерттеу, іздестіру және (немесе) бағалау жүргізілетін және жүргізу жоспарланатын аумақтардың;

2) шегінде жер қойнауы учаскелері аукцион негізінде жер қойнауын пайдалану бойынша операциялар жүргізу үшін ұсынылуға жататын аумақтардың географиялық координаттары айқындалуға жатады.

Осы тармақтың 1) - 2) тармақшаларында көзделген мәліметтерден басқа, мемлекеттік жер қойнауы қорын басқару бағдарламасы шегінде жер қойнауын пайдалану құқығы тек ұлттық компанияға ғана көмірсутектерді барлау және өндіру немесе өндіру үшін, уран немесе сирек кездесетін жер-уран кен орындарында уранды барлау немесе өндіру үшін берілуі мүмкін аумаққа нұсқауды (аумақты), сондай-ақ жер қойнауын басқарудың мемлекеттік саясатын іске асыру үшін қажетті өзге де мәліметтерді қамтуы мүмкін.»;

5-тармақ мынадай редакцияда жазылсын:

«5. Құзыретті орган осы баптың 3-тармағына сәйкес мемлекеттік жер қойнауы қорын басқару бағдарламасында осы мақсаттар үшін айқындалмаған аумақтарда жер қойнауы учаскелерін пайдалануға беруге құқылы емес.»;

7-тармақ мынадай редакцияда жазылсын:

«7. Құзыретті орган бекіткен мемлекеттік жер қойнауы қорын басқару бағдарламасы, оның ішінде енгізілген өзгерістер мен толықтырулар ескеріле отырып, құзыретті органның интернет-ресурсында және Бірыңғай порталда қазақ және орыс тілдерінде өзгерістер бекітілген және (немесе) енгізілген күннен бастап екі жұмыс күні ішінде ашық қолжетімділікте орналастырылуға тиіс.»;

8) 74-бапта:

6-тармақтың бірінші бөлігі мынадай редакцияда жазылсын:

«6. Жер қойнауына мемлекеттік геологиялық зерттеу жүргізіліп жатқан және жүргізу жоспарланып отырған аумақ жұмыстардың мақсаттары, міндеттері мен сипаты көрсетіле отырып, Бірыңғай порталдың тиісті электрондық ақпараттық ресурсында белгіленуге тиіс.»;

7-тармақ мынадай редакцияда жазылсын:

«7. Жер қойнауына мемлекеттік геологиялық зерттеу жүргізу нәтижелері жұмыстарды қабылдап алу күнінен бастап екі айдан кешіктірілмей, Бірыңғай порталда ашық қолжетімділікте ұсынылады.»;

9) 75-бапта:

3-тармақ мынадай редакцияда жазылсын:

«3. Мемлекеттің меншігіндегі, сондай-ақ иелігіндегі және пайдалануындағы геологиялық ақпаратты есепке алуды, сақтауды, жүйелеуді, жинақтап қорытуды және оның қолжетімділігін қамтамасыз етуді пайдалы қатты қазбалар саласындағы уәкіл айқындайтын ұлттық оператор жүзеге асырады.

Пайдалы қатты қазбалар саласындағы уәкілетті органның ведомстволық бағынысты ұйымы геологиялық ақпаратты жинау, сақтау, өңдеу және оған қол жеткізуді қамтамасыз ету жөніндегі ұлттық оператор болып табылады.

Мемлекеттің меншігіндегі, сондай-ақ иелігіндегі және пайдалануындағы геологиялық ақпаратты есепке алу, сақтау, жүйелеу, жинақтап қорыту және оның қолжетімділігін қамтамасыз ету тәртібін пайдалы қатты қазбалар саласындағы уәкілетті орган айқындайды.»;

10) 77-бапта:

1-тармақ мынадай редакцияда жазылсын:

«1. Жер қойнауын пайдалану құқығын беретін мемлекеттік орган Бірыңғай порталда берілген жер қойнауын пайдалану құқықтары туралы ақпаратқа ашық қолжетімділікті ол туындаған немесе алынған күннен бастап он жұмыс күні ішінде қамтамасыз етеді.»;

11) 186-бапта:

1-тармақ мынадай редакцияда жазылсын:

«1. Егер осы Кодекстен өзгеше туындамаса, пайдалы қатты қазбаларды барлауға арналған лицензия бойынша барлау аумағы Қазақстан Республикасының кез келген аумағындағы блокты қамтуы мүмкін.»;

2-тармақтың 6) тармақшасы мынадай редакцияда жазылсын:

«6) пайдалы қатты қазбаларды барлау немесе өндіру салдарын жою жүргізілмеген аумақ шегінде толық орналасқан блокқа қатысты;»;

12) 188-бапта:

1-тармақтың екінші бөлігі мынадай редакцияда жазылсын:

«Жіберілген хабарлама туралы мәліметтерді құзыретті орган ол өтініш берушіге жіберілген күннен бастап бес жұмыс күні ішінде Бірыңғай порталда орналастыруға тиіс.»;

13) 189-бапта:

мынадай мазмұндағы 4, 5 және 6-тармақтармен толықтырылсын:

«4. Пайдалы қатты қазбаларды барлау жөніндегі операцияларды жүргізу үшін қайтадан бос болатын сол бір блокты қамтитын, барлауға арналған лицензия беруге өтініштерді қарау мынадай тәртіппен басымдықты айқындау ескеріле отырып жүзеге асырылады:

1) егер барлауға арналған лицензия беруге өтініштер Бірыңғай порталдың ақпараттық ресурсында мемлекеттік жер қойнауы қорының бірыңғай кадастрына пайдалы қатты қазбаларды барлау жөніндегі операцияларды жүргізу мақсаттары үшін блок аумағының бос екені туралы қайта жазба енгізу туралы мәліметтер орналастырылған күннен бастап он жұмыс күні ішінде берілсе, басымдық өтініш берушілер арасындағы аукцион қорытындысы бойынша айқындалады;

2) егер аукцион өткізілмесе немесе өтініштер көрсетілген он күндік мерзім өткеннен кейін берілсе, басымдық барлауға арналған лицензия беруге өтініштердің түсу кезектілігі тәртібімен айқындалады.

5. Аукцион өтініш берушілер арасында өткізіледі, олардың өтініштері бойынша құзыретті орган оларды қарау нәтижесінде лицензия беруден бас тартпайды.

Аукцион пайдалы қатты қазбаларды барлау жөніндегі операцияларды жүргізу үшін қайтадан бос болатын сол бір блокқа берілген өтініштерді қарау мерзімі аяқталған күннен бастап он бес жұмыс күнінен кешіктірілмей өткізіледі. Өтініштерді қараудың көрсетілген мерзімі осы баптың 4-тармағында көзделген он күндік мерзім аяқталғаннан кейінгі келесі күннен бастап есептеледі.

Аукцион құзыретті орган айқындайтын тәртіппен өткізіледі.»;

«6. Аукцион қорытындылары бойынша қол қою бонусын төлеу құзыретті органға пайдалы қатты қазбаларды барлау жөніндегі операциялардың салдарын жою бойынша міндеттемелердің орындалуын тиісінше қамтамасыз етуді ұсынумен қатар, барлауға арналған лицензия берудің шарты болып табылады. Қол қою бонусын төлемеу және (немесе) барлау жөніндегі операциялардың салдарын жою бойынша міндеттемелердің орындалуын тиісінше қамтамасыз етуді белгіленген мерзімде ұсынбау құзыретті органның лицензия беруден бас тартуына алып келеді.»;

14) 190-бапта:

1-тармақтың 9) тармақшасындағы «сақтамаса, лицензия беруден бас тартады.» деген сөздер «сақтамаса;» деген сөзбен ауыстырылып, мынадай мазмұндағы 10) тармақшамен толықтырылсын:

«10) өтініш берілген күннің алдындағы бес жыл ішінде:

өтініш беруші осы Кодекске сәйкес өткізілген аукцион қорытындылары бойынша қол қою бонусын төлеу бойынша міндеттемені орындамаған тұлға болса, не осындай қол қою бонусын төлеу бойынша міндеттемені орындамаған осындай тұлғаны тікелей немесе жанама түрде бақыласа;

өтініш берушіні тікелей немесе жанама түрде бақылайтын тұлғалардың құрамында аукцион қорытындылары бойынша қол қою бонусын төлеу бойынша міндеттемені орындамаған тұлғаны бақылаған немесе қол қою бонусын төлеу бойынша міндеттемені орындамаған тұлғаны бақылаған тұлға немесе ұйым болса, лицензия беруден бас тартады.»;

15) 194-бапта:

5-тармақ мынадай редакцияда жазылсын:

«5. Барлау учаскесінде пайдалы қазбаларды алуға тек сынамаларды іріктеу мақсатында ғана жол беріледі.

Күнтізбелік жыл ішінде іріктелген сынаманы зерттеу нәтижелері жыл сайынғы геологиялық есепке келесі есепті кезеңнен кешіктірілмей енгізілуге тиіс.

Барлау жоспарында қажетті мәліметтер болмаған кезде технологиялық сынамаларды іріктеуді не геологиялық барлау қазбаларын (жыралар, шурфтар, траншеялар) жүргізуді жоспарлайтын жер қойнауын пайдаланушы барлау жоспарына тиісті өзгерістер енгізуге және жұмыстар жүргізуді бастағанға дейін бұл жөнінде жер қойнауын зерттеу жөніндегі уәкілетті органды хабардар етуге міндетті.

Хабарламада:

1) жұмыс жүргізілетін жерде пайдалы қатты қазбалардың байқалуы, минералдануы немесе ресурстары (болған кезде) туралы мәліметтер (пайдалы қатты қазбалардың түрі, контурлар және басқа да сипаттамалар);

2) геологиялық барлау қазбаларының саны, координаттары, өлшемдері мен рекультивациялау мерзімдері;

3) сынамаларды зерттеу саны, массасы мен орны да қамтылуға тиіс.»;

7-тармақ мынадай редакцияда жазылсын:

«7. Бір мың текше метрден асатын көлемде геологиялық барлау қазбалары кезінде тау-кен массасын алу және (немесе) топырақтың орнын ауыстыру, сондай-ақ барлау учаскесінде жартылай өнеркәсіптік технологиялық сынамаларды іріктеу жер қойнауын пайдаланушының өтініші бойынша берілетін пайдалы қатты қазбалар саласындағы уәкілетті органның рұқсатымен жүзеге асырылады.

Рұқсат беру тәртібін пайдалы қатты қазбалар саласындағы уәкілетті орган айқындайды.

Рұқсат экологиялық заңнаманың мақсаты мен талаптары ескеріле отырып:

1) рұқсат беруге арналған өтініш белгіленген талаптарға сәйкес келген;

2) бұрын жер қойнауын пайдаланушы ұсынған геологиялық есептерде геологиялық барлау жұмыстарының алдыңғы кезеңдері мен сатылары үшін сынамалар іріктелген және олардың зерттеу нәтижелері болған;

3) барлау жөніндегі операциялардың салдарын жоюды қосымша қамтамасыз ету ұсынылған;

4) құзыретті тұлға растаған жартылай өнеркәсіптік технологиялық сынамаларды іріктемей пайдалы қатты қазбалардың ресурстарын анықтау мүмкін болмаған жағдайда беруге жатады.

Осы тармаққа сәйкес берілген рұқсатсыз, сол сияқты берілген рұқсатты бұза отырып, тау-кен массасын алуға және (немесе) топырақтың орнын ауыстыруға тыйым салынады. Көрсетілген тыйымды бұзу жер қойнауын пайдалануға берілген құқықты оның мақсаты мен нысанасына қайшы жүзеге асыруға бағытталған әрекеттер жасау болып саналады, барлауға арналған лицензияны қайтарып алуға және Қазақстан Республикасының заңнамасында көзделген жауаптылыққа алып келеді.»;

16) 200-бапта:

1-тармақтың 2) тармақшасындағы «бұзылған кезде қайтарып алуға жатады.» деген сөздер «бұзылған;» деген сөзбен ауыстырылып, мынадай мазмұндағы 3) тармақшамен толықтырылсын:

«3) барлау учаскесі пайдаланылған немесе пайдалы қатты қазбаларды барлау бойынша операциялар жүргізу мақсатына қайшы келетін әрекеттер жасалған кезде қайтарып алуға жатады.»;

2-тармақ мынадай редакцияда жазылсын:

«2. Осы баптың 1-тармағының 1) және (немесе) 2) тармақшаларында көзделген бұзушылықтар анықталған кезде құзыретті орган бұл жөнінде жер қойнауын пайдаланушыны жазбаша хабардар етеді.»;

17) 242-бапта:

1-тармақтың екінші бөлігі мынадай редакцияда жазылсын:

«Пайдалы қатты қазбаларды қайта өңдеу жобасы пайдалы қатты қазбаларды қайта өңдеу жөніндегі жаңа өндірістерді құруды, жұмыс істеп тұрғандарын кеңейтуді немесе жаңғыртуды, пайдалы қатты қазбаларды қайта өңдеу жөніндегі осындай өндіріспен тікелей байланысты өндірістік, энергетикалық және (немесе) көлік инфрақұрылымын құруды, жаңғыртуды немесе кеңейтуді көздейтін іс-шаралар кешені болып табылады.»;

2-тармақтың екінші бөлігі мынадай редакцияда жазылсын:

«Олар бойынша жер қойнауын пайдаланушының инвестициялар көлемі республикалық бюджет туралы заңда тиісті қаржы жылына белгіленген және келісім жасалған күні қолданыста болатын айлық есептік көрсеткіштің кемінде 70 000 000 еселенген мөлшерін құрайтын пайдалы қатты қазбаларды қайта өңдеу жобалары бойынша қайта өңдеу туралы келісім жасалуы мүмкін.»;

18) 245-бапта:

1-тармақ мынадай редакцияда жазылсын:

«1. Қазақстан Республикасының аумағында пайдалы қатты қазбаларды қайта өңдеу жобасын іске асыруы кезінде Қазақстан Республикасында құрылған заңды тұлға болып табылатын, пайдалы қатты қазбаларды өндіру бойынша операцияларды жүргізетін жер қойнауын пайдаланушыға инвестициялық преференциялар беріледі. Қайта өңдеу туралы келісімнің жобасын бекітетін Үкіметтің қаулысына сәйкес аталған инвестициялық преференциялар заңнама өзгерген кезде Қазақстан Республикасының кәсіпкерлік саласындағы заңнамасында және салық заңнамасында көзделген преференциялардың кез келген түрлері және тұрақтылық кепілдіктері болып табылуы мүмкін.»;

19) 251-бапта:

7-тармақтың бірінші абзацы мынадай редакцияда жазылсын:

«7. Жер қойнауын зерттеу жөніндегі уәкілетті орган берілген өтініш туралы мәліметтерді өтініш берілген күннен бастап екі жұмыс күні ішінде Бірыңғай порталда орналастыруға тиіс және олар:»;

20) 265-бапта:

7-тармақтың бірінші абзацы мынадай редакцияда жазылсын:

«7. Облыстың жергілікті атқарушы органы берілген өтініш туралы мәліметтерді өтініш берілген күннен бастап екі жұмыс күні ішінде Бірыңғай порталда орналастыруға тиіс және ол:»;

21) 278-бапта:

мынадай мазмұндағы 4-1-тармақпен толықтырылсын:

«4-1. Осы Кодекс қолданысқа енгізілген күнге дейін пайдалы қазбалардың мемлекеттік есебінде тұрған (бұрын мемлекеттік балансқа енгізілген) кең таралған пайдалы қатты қазбалар мен уранды қоспағанда, жер қойнауында пайдалы қатты қазбалардың өнеркәсіптік санаттарының қорлары бар аумақтар бойынша жер қойнауы учаскелері 2027 жылғы 1 қаңтарға дейін аукциондар негізінде пайдалы қатты қазбаларды барлауға немесе өндіруге арналған лицензиялар бойынша беруге жатады деп белгіленсін.

Осы аумақтар (аукцион аумақтары) мемлекеттік жер қойнауы қорын басқару бағдарламасында:

осы Кодекстің 209-бабының талаптары ескеріле отырып, пайдалы қатты қазбаларды өндіру учаскелерін беру үшін – бұрыш нүктелерінің географиялық координаттарымен;

осы Кодекстің 19-бабы 2-тармағының, 186-бабы 2 және 3-тармақтарының талаптары ескеріле отырып, пайдалы қатты қазбаларды барлау учаскелерін беру үшін блоктармен айқындалуға жатады.

Пайдалы қатты қазбаларды барлау учаскесін беру үшін аукцион аумағы екі жүз блоктан аспауға тиіс.

Аукцион аумағы және аукцион қорытындысы бойынша берілетін жер қойнауын пайдалануға арналған лицензияның түрі қорларды есептеудің ескіруі және оларды мемлекеттік балансқа (есепке алуға) енгізу, қорлардың шамасы және олардың өнеркәсіптік маңызы, оларды ұлғайту перспективалары және қосымша барлаудың (жете барлаудың) орындылығы мен рентабельділігі ескеріле отырып, мемлекеттік жер қойнауы қорын басқару бағдарламасында айқындалуға жатады.

Осы тармаққа сәйкес аукцион аумақтарын айқындау кең таралған пайдалы қазбаларды өндіру жөніндегі операцияларды, көмірсутектер, жер қойнауын геологиялық зерттеу жөніндегі операцияларды және кен іздеушілікті жүргізу үшін жер қойнауын пайдалану құқықтарын беруге кедергі келтірмейді.

Аукцион өткізу және оның қорытындысы бойынша пайдалы қатты қазбаларды барлауға немесе өндіруге лицензия беру қағидаларын құзыретті орган айқындайды.

Аукционды құзыретті органның шешімі бойынша конкурстық комиссия өткізеді, оның құрамын құзыретті орган бекітеді. Конкурстық комиссия:

аукционда сауда-саттық өткізудің электрондық нысанын айқындауға, аукцион шарттарына осы Кодекстің 191 және 208-баптарында көзделген міндеттемелерден басқа, берілетін лицензия бойынша қосымша міндеттемелерді, сондай-ақ лицензияны кері қайтарып алудың немесе көрсетілген қосымша міндеттемелерді бұзғаны үшін тұрақсыздық айыбын төлеудің қосымша негіздерін енгізуге құқылы.

Егер аукцион қорытындылары бойынша пайдалы қатты қазбаларды барлауға арналған лицензияны беру көзделсе, онда кең таралған пайдалы қазбалар мен уранды қоспағанда, аукцион аумағында пайдалы қатты қазбалардың өнеркәсіптік санаттары қорларының болуына байланысты аукцион шарттары мен барлауға арналған лицензиялар осы Кодекстің 192-бабы  
 2-тармағының 3) тармақшасында көзделген мөлшерде барлау жөніндегі операцияларға жұмсалатын жыл сайынғы ең аз шығыстар бойынша міндеттемелерді қосымша қамтуға тиіс.

Егер аукцион қорытындысы бойынша пайдалы қатты қазбаларды өндіруге арналған лицензияны беру көзделсе, KAZRC кодексіне сәйкес өндіру учаскесінде пайдалы қатты қазбалардың ресурстарын бағалауға дейін аталған лицензия бойынша пайдалы қатты қазбаларды өндіру жөніндегі операцияларды осы Кодекс қолданысқа енгізілгенге дейін есептелген және бұрын пайдалы қазбалардың мемлекеттік балансына енгізілген қорлардан жүргізуге жол беріледі.

Аукцион өткізу қағидаларында белгіленетін өзге де талаптардан басқа, аукционға қатысуға:

барлау жөніндегі операцияларды жүргізу үшін – аукцион аумағына енгізілген блоктардың жалпы санынан блоктардың кемінде үштен екісінде бірінші жыл ішінде барлау жөніндегі операцияларға жұмсалатын ең аз шығыстарды жабу үшін жеткілікті кәсіби және қаржылық мүмкіндіктері бар;

өндіру жөніндегі операцияларды жүргізу үшін – аукцион аумағы алаңының кемінде үштен екісінде бір жыл ішінде өндіруге жұмсалатын ең аз шығыстарды жабу үшін жеткілікті кәсіби, техникалық және қаржылық мүмкіндіктері бар өтініш берушілер жіберілуі мүмкін. Өтініш берушінің көрсетілген талаптарға сәйкес келмеуі аукционға қатысуға рұқсат беруден бас тарту үшін негіз болып табылады.

Аукцион өткізу туралы хабарландыру аукцион аумағы бойынша геологиялық ақпараттан ашық қолжетімділікті ұсына отырып, оны өткізу күніне дейін кемінде үш ай бұрын жариялануға тиіс. Аукцион шарттарында қол қою бонусының бастапқы мөлшері көзделуге тиіс. Қол қою бонусының неғұрлым көп мөлшерін ұсынған қатысушы аукцион жеңімпазы болып есептеледі. Аукцион қорытындысына Қазақстан Республикасының заңнамасында белгіленген тәртіппен шағым жасалуы мүмкін.

Аукцион жеңімпазының қол қою бонусын төлемеуі құзыретті органның аукцион жеңімпазына және жеңімпазды тікелей немесе жанама бақылайтын тұлғаларға жер қойнауын пайдалануға арналған лицензияны беруден, сондай-ақ аукцион өткізілген күннен бастап бес жыл бойы оларға жер қойнауын пайдалану құқықтарын беруге арналған аукциондарға қатысуға рұқсат беруден бас тартуына алып келеді. Аталған тұлғаларға бұл мерзім ішінде осы Кодекстің   
45-бабына сәйкес, жер қойнауын пайдалану құқығының және (немесе) жер қойнауын пайдалану құқығына байланысты объектілердің ауысуына оларды алған кезде рұқсат беруге де тыйым салынады.

Қол қою бонусын төлеу жөніндегі міндеттемені орындау аукцион өткізу және оның қорытындысы бойынша лицензия беру қағидаларында көзделген тәсілдермен қамтамасыз етіледі. Көрсетілген қағидаларда міндеттемені қамтамасыз ету туралы келісімдердің үлгілік нысандары көзделуге тиіс. Қол қою бонусын төлеу бойынша қамтамасыз етуді енгізбеу аукционға қатысуға рұқсат беруден бас тартуға алып келеді.

Егер аукционға қатысуға бірде-бір өтініш беруші жіберілмесе немесе аукцион өткізілетін күні аукционға бірде-бір қатысушы тіркелмесе, аукцион өткізілмеді деп танылады. Мұндай жағдайда аукцион осы тармақтың қолданылу мерзімі ішінде кемінде алты айдан кейін қайта өткізілуге тиіс.

Егер аукцион сол бір аукцион аумағы бойынша екі рет өткізілмеді деп танылса, аталған аумақ осы тармақтың мақсаттары үшін жер қойнауын пайдалану құқықтарын беру жөніндегі аукциондар бағдарламасынан алып тасталуға тиіс. Пайдалы қатты қазбаларды барлауға немесе тиісінше өндіруге арналған лицензияларды беру кезінде аукцион қорытындысы бойынша барлау немесе өндіру учаскелерінің аумақтарына енгізілмеген аукциондар аумақтары да осы тармақтың мақсаттары үшін жер қойнауын пайдалану құқықтарын беру жөніндегі аукциондар бағдарламасынан алып тасталуға жатады. Аталған жағдайларда осы аумақтар шегінде пайдалы қатты қазбаларды барлау немесе өндіру жөніндегі операцияларды жүргізу үшін жер қойнауын пайдалану құқығы осы баптың 6-тармағының ережелері ескеріле отырып, осы Кодекстің тиісінше 27 және 28-тарауларында көзделген тәртіппен беріледі.

Сот көзделген тәртіп бұзыла отырып немесе аукцион жеңімпазын анықтауға әсер еткен анық емес мәліметтер негізінде өткізілген аукционды мүдделі тұлғаның талап қоюы бойынша жарамсыз деп тануы мүмкін. Аукционды жарамсыз деп тану аукцион қорытындысы бойынша берілген жер қойнауын пайдалануға арналған лицензияның жарамсыздығына алып келеді.»;

5-тармақ мынадай редакцияда жазылсын:

«5. Уран өндіруден басқа, пайдалы қатты қазбалар жөніндегі тоқтатылған келісімшарт бойынша келісімшарт аумағына жатқызылған аумақ немесе пайдалы қатты қазбаларды барлауға және (немесе) өндіруге арналған тоқтатылған лицензия аумағы бойынша және кері қайтарып алынған лицензия бойынша жер қойнауы учаскесі осы тармақта белгіленген ерекшеліктер ескеріле отырып, осы баптың 4-1-тармағында көзделген тәртіппен өткізілетін аукционның қорытындысы бойынша пайдалы қатты қазбаларды барлау немесе өндіру жөніндегі операцияларды жүргізу үшін пайдалануға мынадай:

1) қол қою бонусын төлемеу негізінде осы баптың 4-1-тармағына сәйкес 2023 жылғы 1 қаңтарға дейін өткізілген аукцион қорытындысы бойынша берілген лицензия жарамсыз деп танылған немесе кері қайтарып алынған;

2) осы баптың 7, 8 немесе 25-тармақтарына сәйкес берілген лицензия жарамсыз деп танылған немесе кері қайтарып алынған;

3) құзыретті орган осы Кодекс қолданысқа енгізілгенге дейін жасалған пайдалы қатты қазбаларды барлауға, бірлескен барлауға және өндіруге, өндіруге арналған келісімшартты жарамсыз деп таныған, ұзартпаған немесе мерзімінен бұрын тоқтатқан жағдайларда беріледі.

Мұндай жағдайда, осы Кодекстің 70-бабында көзделген мемлекеттік жер қойнауы қорын басқару бағдарламасы тиісті күнтізбелік жыл ішінде қайта бекітілуге жатады және шегіндегі жер қойнауы учаскелері аукциондар қорытындылары бойынша берілуге жататын жаңа аумақтардың тізбесі мен олар туралы мәліметтер айқындалуға тиіс.

Аукцион тоқтатылған немесе жарамсыз деп танылған лицензия немесе келісімшарт бойынша тиісті аумақ жер қойнауын пайдалану құқықтарын беру жөніндегі аукциондар бағдарламасына енгізілген күнтізбелік жыл ішінде өткізілуге тиіс. Аукцион өткізу туралы хабарландыру мен оны өткізу күні арасындағы мерзім кемінде екі айды құрауға тиіс. Егер осы бөліктің ережесі ескеріле отырып, тиісті күнтізбелік жыл ішінде аукцион өткізу мүмкін болмаса, онда аукцион келесі күнтізбелік жылы өткізілуге тиіс.

Аукцион қорытындылары бойынша берілген лицензиялардың барлау немесе өндіру учаскелерінің аумақтарына енгізілмеген аукциондар аумақтары бөлігінде пайдалы қатты қазбаларды барлау немесе өндіру жөніндегі операцияларды жүргізуге арналған жер қойнауын пайдалану құқықтары Кодекстің 231-бабы ескеріле отырып, 187 және 204-баптарына сәйкес кейіннен берілуге жатады.

Егер пайдалы қатты қазбаларды барлауға немесе өндіруге арналған лицензия берілмесе, қолданысы тоқтатылған келісімшарт бойынша жер қойнауын пайдалану құқығын иеленуші болып табылатын тұлға осы Кодексте көзделген тәртіппен жер қойнауын пайдалану жөніндегі операциялардың салдарын жоюға міндетті.

Аукционға шығарылған жер қойнауы учаскесінде пайдалы қатты қазбаларды барлауға немесе өндіруге арналған лицензия берілген жағдайда, қолданысы тоқтатылған келісімшарт бойынша жер қойнауын пайдалану құқығын иеленуші болып табылатын тұлға пайдалы қатты қазбаларды барлауға немесе өндіруге тиісті лицензия берілген күннен бастап бір ай ішінде жаңа жер қойнауын пайдаланушыға қолданысы тоқтатылған келісімшарт бойынша жер қойнауын пайдалану салдарын жою үшін қалыптастырылған тарату қоры және өзге де мүлік бойынша қаражатты немесе құқықтарды беруге міндетті.

Тиісті жер қойнауы учаскесінде жер қойнауын пайдалану жөніндегі операциялардың салдарын жою жөніндегі міндеттемелер осы Кодекске сәйкес барлау немесе өндіру салдарын жоюды қамтамасыз ету ұсынылғаннан кейін аукцион жеңімпазына толық көлемде ауысады.

Осы Кодекстің 186-бабы 2-тармағы 6) тармақшасының және 204-бабы 2-тармағы 4) тармақшасының ережелері осы тармаққа сәйкес жер қойнауын пайдалануға арналған лицензияларды аукцион нәтижесінде беру кезінде қолданылмайды.»;

6-тармақ мынадай редакцияда жазылсын:

«6. Осы Кодекстің 186 және 187-баптарына сәйкес пайдалы қатты қазбаларды барлауға арналған лицензияларды беру үшін мемлекеттік жер қойнауы қорын басқарудың бағдарламасына енгізілмеген және осы баптың   
4-тармағы бірінші бөлігінің 1) тармақшасы мен 5-тармағында көрсетілген аумақтарға жатпайтын блоктарға әртүрлі өтініш берушілер берген лицензияны беруге екі және одан да көп өтініштер бойынша басымдық осы Кодекстің   
189-бабының 4, 5 және 6-тармақтарының қағидалары бойынша айқындалады деп белгіленсін.»;

7-тармақ мынадай редакцияда жазылсын:

«7. Өнеркәсіптік-инновациялық (индустриялық-инновациялық) жобаның негізінде және оны іске асыру үшін берілген жер қойнауын пайдалану құқығы онымен ортақ мақсатпен байланысты және осындай жоба бойынша құрылыс және (немесе) жаңғырту объектісінің тағдырына сай келеді деп белгіленсін. Өнеркәсіптік-инновациялық қызмет субъектісі болып табылатын тұлғаға өнеркәсіптік-инновациялық жоба бойынша тиісті құрылыс және (немесе) жаңғырту объектісіне құқықтар ауысқан кезде аталған жер қойнауын пайдалану құқығы тек осы тұлғаға ауыса алады.

Осы Кодекстің тиісінше 191-бабында немесе 208-бабында көзделген шарттардан басқа, осы тармаққа сәйкес берілген пайдалы қатты қазбаларды барлауға немесе өндіруге арналған лицензияның шарттары мыналарды:

1) өнеркәсіптік-инновациялық қызмет субъектісінің   
өнеркәсіптік-инновациялық жобаны іске асыру бойынша міндеттемелерін;

2) өнеркәсіптік-инновациялық қызмет субъектілерінің өндірістік қызметінің (технологиялық процесінің) мұқтажы үшін басым тәртіппен өндірілген пайдалы қатты қазбаларды беру бойынша міндеттемелерді көздеуге тиіс.

Өнеркәсіпті мемлекеттік ынталандыру саласындағы уәкілетті орган өнеркәсіптік-инновациялық жобаның көзделген мерзімдерде тиісінше іске асырылуына мониторинг жүргізеді және бұл туралы мәліметтерді құзыретті органға жыл сайын отызыншы сәуірден кешіктірмей ұсынады. Жер қойнауын пайдаланушы осы тармақтың ережелеріне сәйкес берілген жер қойнауы учаскесінде тиісті өнеркәсіптік-инновациялық жоба бойынша өндірістік объектіні пайдалану басталғанға дейін пайдалы қазбаларды өндіруді бастауға құқылы емес.

Осы тармаққа сәйкес берілген барлауға немесе өндіруге арналған лицензия осы тармақтың төртінші бөлігінде көзделген міндеттемелер орындалмаған жағдайда, осы Кодекстің тиісінше 200-бабында немесе 221-бабында көзделген негіздерден басқа кезде кері қайтарып алынуы мүмкін.».

2. Осы Заң алғашқы ресми жарияланған күнінен кейін күнтізбелік алпыс күн өткен соң қолданысқа енгізіледі.

**Қазақстан Республикасының**

**Президенті**